
SSO-opgavemanual
Din opgave skal indeholde følgende:
· Forside 
· Resumé på dansk (ca. 150 ord)
· Indholdsfortegnelse (se eksempel s. 2)
· Indledning 
· Besvarelse af opgaveformuleringen 
· Konklusion 
· Litteraturliste (se eksempel s. 4-5)
· Evt. bilag

Husk noter (litteraturhenvisninger og kommentarnoter) løbende i opgaven.

Din opgave skal typisk have et omfang svarende til 10-15 maskinskrevne sider (f.eks. Times Roman, skriftstørrelse 12, 1 ½ linjeafstand). Disse sider tælles fra indledning til og med konklusion. 

Illustrationer på disse sider tæller ikke med – og en normalside er 2.400 tegn inkl. mellemrum[footnoteRef:1]  [1:  I Word kan du tjekke antallet af tegn ved ”Gennemse/Ordoptælling”.] 

(Forside, resumé, indholdsfortegnelse, noter, litteraturliste, figurer, illustrationer og bilag tæller ikke med i de 10-15 sider). Din opgave skal altså fylde mellem 24.000-36.000 tegn inkl. mellemrum.

Husk, at din opgave skal have sidetal og sidehoved (med angivelse af navn og klasse). Brug SSO-skabelonen, når du skriver opgaven.

Forside
Forsiden skal rumme opgaveformuleringen ordret, som den er formuleret af din vejleder, samt dit navn, din klasse og skole. Du kan selv skrive dette ind i et skema eller tage et screenshot af den udleverede opgaveformulering og indsætte det.  Derudover må den gerne indeholde et relevant billede, men det er ikke et krav.
Resumé 
Resuméet skal have et omfang på ca. 150 ord. Det skal indeholde en kortfattet beskrivelse af opgavens formål (hvad opgaven undersøger), resultater (hvad du er kommet frem til i redegørelser og analyser) og konklusion.
Vejledning til, hvordan man laver et resumé

[bookmark: _Toc147903450][bookmark: _Toc177375790]Indholdsfortegnelse 
Opgaven skal forsynes med overskrifter, både til hovedafsnit og til underafsnit.
Overskrifter er ”skilte”, der fortæller, hvad læseren kan finde i afsnittet. Læseren skal kunne bruge dine overskrifter både som orientering og til opslag. Derfor skal du sørge for, at de dækker afsnittets indhold og er præcise.

Det er en god ide at give hoved- og underafsnit numre, især hvis der er mange afsnit.
Nedenfor kan du se et eksempel på en indholdsfortegnelse med markering af afsnit på forskellige niveauer. 

Indholdsfortegnelse 

1. Indledning					1
2. Den engelske kolonisering i Nordamerika			2
2.1 Årsager til kolonisering				2
2.2 Grundlæggelsen af kolonierne i Nordamerika 			4
2.3 Delkonklusion					6
3. Mødet mellem englænderne og indianerne			7
3.1 Mødet mellem Pochahontas og John Smith			7
3.2 Pochahontas liv					9
3.3 Pochahonta i England				11
3.4 Delkonklusion					12
4. Disneys Pochahontas					13
5. Konklusion					15
Litteraturliste					16
Bilag 1-4						17


[bookmark: _Toc177375792]I Word kan en indholdsfortegnelse dannes automatisk under fanen Referencer. Klik her for en videovejledning til, hvordan du laver en automatisk indholdsfortegnelse i Word (lavet på Mac, så måske ser det lidt anderledes ud hos dig).

Noter 
Noter omfatter både litteraturhenvisninger og kommentarnoter. 

Litteraturhenvisninger indsættes løbende igennem opgaven. Henvisninger angiver, hvilket materiale en pointe eller en emnefremstilling bygger på, eller hvor et citat kommer fra. Citater efterfølges altid af en litteraturhenvisning.

Litteraturhenvisninger kan udformes på to måder. De kan være lige gode, men det er vigtigt kun at benytte én af dem i opgaven.
Den ene type er parenteshenvisning. Parenteshenvisningen placeres i brødteksten umiddelbart efter det tekststykke, som bygger på (eller citerer) det materiale, der skal henvises til. Formen er følgende: ([forfatterefternavn], [årstal], s.[sidetal]). Et eksempel:

Når jeg skal foretage en personkarakteristik af personerne i Egils saga, springer Egil i øjnene som den helt i teksten dominerende person. Egils saga er da også den saga, der koncentrerer sig mest om kun en enkelt person (Hallberg, 1969, s. 67).

Omme i litteraturlisten vil man så under referencen for Hallberg kunne se præcist, hvilken kilde der er tale om.

Den anden type er fodnotehenvisningen. I stedet for en parentes placeres en fodnote umiddelbart efter det relevante tekststykke. Første gang der i opgaven henvises til et materiale, skrives hele referencen i fodnoten – dvs. med alle de oplysninger, der optræder i litteraturlisten. Derefter skrives kun [forfatterefternavn], [årstal], s. [sidetal], ligesom ved parenteshenvisningen, blot uden parentesen.

Hvis der i fodnotehenvisninger henvises til samme materiale flere gange i træk, kan du efter første henvisning i stedet for forfatternavn og årstal skrive Ibid. (som betyder ”samme sted” på latin). Du skal dog stadig angive sidetal.

Fodnoter står som tal nederst på siden.[footnoteRef:2]  [2:  Dette er en fodnote. Et eksempel: Hallberg, 1969, s. 67
] 

I Word er der under menuen Referencer mulighed for at indsætte fodnoter.
Kommentarfodnoter
Man kan også bruge fodnoter til at angive korte, nødvendige forklaringer og tilføjelser, som ikke kan flettes ind i den løbende tekst. I nogle tilfælde kan det f.eks. være hensigtsmæssigt at anbringe en begrebsdefinition i en fodnote. I reglen bør en fodnote ikke være flere end 2-3 linjer.
[bookmark: _Toc177375793]Citater
I analysen anbefales det at anvende citater til at underbygge pointer og argumentation. Men du skal altid bruge dit eget sprog, når du skriver. Pas på sproglig afsmitning fra den bog, du henter oplysninger fra; læg bogen væk og formuler med dine egne ord. Afskrivning fra bog, nettet eller anden opgave – uden at markere det som citat – betragtes som alvorligt snyd. Når du citerer, gælder følgende regler: 
· Gengiv citatet ordret
· Sæt citationstegn om det citerede, fx ”De fremmedes handel med indbyggerne i Alexandria 
er ikke særlig stor” og sæt citatet i kursiv.
· Udeladelser af ord eller linjer markeres med parentes, fx: ”De fremmedes handel (..) i 
Alexandria er ikke særlig stor”
· Husk kildehenvisning efter citat (i parentes) eller i fodnote (forfatter, årstal, sidetal)
· Ved længere citater laver du 2 cm indryk i begge sider og skriver med 1 linjeafstand.
Illustrationer, statistik, bilag etc.
Tekst bliver lettere at gå til, hvis den suppleres med forskellig form for visuel information. Men du skal nøje overveje, hvad illustrationerne skal bruges til. Skal de være illustrative, dvs. i grafisk form vise eller eksemplificere det, der står i teksten? Eller skal de fungere som selvstændig meddelelse?

Der skal altid være tekst til en illustration – på selve illustrationen eller uden for selve illustrationen fx under den som egentlig billedtekst. Billedteksten skal enten understrege det væsentlige i illustrationen eller forklare, hvordan den skal læses. Det sidste er især vigtigt ved figurer, diagrammer, tabeller og skemaer.

Som alt andet materiale du bruger, skal dine illustrationer forsynes med kildeangivelse.
[bookmark: _Toc147903454][bookmark: _Toc177375794]Bilag
Bilag er materiale, som ikke kan eller skal være i den løbende tekst i en opgave. Det kan fx dreje sig om interviewudskrifter, kopier af relevante sider af artikler fra internettet, brochurer, beregninger, undersøgelsesresultater i skemaform etc.
Formålet med bilag er at dokumentere noget, man skriver i den løbende tekst, og give den særligt interesserede læser supplerende information. Du kan afgøre, om materialet skal med som bilag ved, at du vurderer, om du har behov for at henvise til det fra den løbende tekst. 

Bilag skal være lette at finde frem til og orientere sig i. Giv derfor bilagene et nummer eller et bogstav: Bilag 1, Bilag 2, eller Bilag a, Bilag b. Husk altid at have en præcis henvisning i den løbende tekst til dit bilag, fx i en parentes: (se bilag 2).

[bookmark: _Toc177375795]Litteraturliste
Litteraturlisten skal indeholde alle de titler, der har været brugt i opgaven – og kun dem. Du skal altså ikke anføre titler på bøger, du har læst eller lånt, men ikke benyttet.

Hvis du har benyttet tekster fra internettet, fx kilder, billeder eller artikler, skal de som alle andre tekster, du har benyttet, opføres i litteraturlisten med adresse, men vedlæg også de relevante sider som bilag. Data på internettet forældes eller opdateres hurtigt, og censor, der får opgaven efter du har skrevet den, skal have mulighed for at læse de samme internettekster, som du har anvendt.
Har du valgt at inddrage en reklame, et musikstykke, en film etc. som er helt central i fx din analyse, skal du sørge for at indsætte et link til det, hvis det ligger gratis tilgængeligt på nettet. Ellers skal du bede it-vejleder PM om at hjælpe dig med at gøre filmen tilgængelig for censor og lærer.

Litteraturlisten skal ordnes alfabetisk efter forfatternes efternavn.
Litteraturlistens enkelte referencer udformes forskelligt, alt efter hvilken type materiale der er tale om. Følg nedenstående anvisninger:

· Hvis du henviser til en bog:
Forfatternavn (efternavn først): titel og evt. undertitel i kursiv. Forlag og udgivelsesår, udgave
Walter, Jens: Tekstanalyse. Dansklærerforeningen 1987, 1. udgave.

· Hvis materialet har en udgiver eller en redaktør, angives denne som ophav. Man sætter dog (udg.) eller (red.) efter forfatternavnet. 

Hansen, Ib Fischer (m.fl.) (red.): Litteraturhåndbogen. Gyldendal 1987.*)
*) Som eksemplet her viser, behøver man kun at anføre den første forfatter, dersom værket har flere forfattere: Man tilføjer i så fald (m.fl.)

· Hvis titlen er hentet fra en artikel fra et tidsskrift eller en antologi, skriver du følgende:
Forfatternavn (efternavn først):Titel og evt. undertitel på artikel, Fra: Tidsskriftets/antologiens navn i kursiv, tidsskriftets nummer eller årgang (hvis det findes). Udgivelsesår: begyndelsessidetal-slutsidetal.
Tøjner, Poul Erik: Sprogets død. Om Søren Ulrik Thomsens Poetik, Fra: Kritik nr. 74. 1985 s. 105-126.

· Har du brugt en avisartikel:
Skribentens navn (efternavn først): Artiklens titel, avisens navn i kursiv, udgivelsesdato.
Sørensen, Martin Selsøe: ”Den stædige diktator tog fejl”, Information, 2. jan. 2007.

· Hvis titlen er hentet fra en hjemmeside:
[bookmark: _Toc147903456][bookmark: _Toc177375796]Forfatterens navn (efternavn først), dato for seneste opdatering: Titel, Lokaliseret [besøgsdato] på URL
Skov, A. (1998, 14. december): Kvalitet på Internet, Lokaliseret den 18. december 1998 på http://www.db.dk/bib/as/kvalikurs.htm 
Hvis hjemmesiden ikke angiver nogen forfatter, benyttes i stedet hjemmesidens navn:
Wikipedia (2013, 16. april): H.C. Andersen. Lokaliseret den 2. juli 2013 på http://da.wikipedia.org/wiki/H.C._Andersen
· Hvis du henviser til en film eller en video:
Har du brugt en film, angiver du navnet på instruktøren, filmens titel og årstal. 
Metz, Janus: Armadillo, 2010
https://filmcentralen.dk/gymnasiet/film/armadillo

· Har du brugt en nyhedsudsendelse, angiver du også dato, klokkeslæt, kanal.
TV AVISEN, 21.11.22 kl 21.
https://www.dr.dk/drtv/episode/tv-avisen_-landsholdet-dropper-regnbue_armbind_350713
Layout 
Besvarelsen skal afleveres i klar og læselig form. 
Indholdet i din opgave er det centrale, men tekstens fysiske udformning, layoutet og typografien kan gøre sit til, at indholdet står klarere, tydeligere og mere overskueligt for læseren.

Skriv derfor hele opgaven i samme skrifttype (fx Times Roman) og skriftstørrelse (fx 12), og husk samme linjeafstand (fx 1½). 

Sørg for, at overskrifterne er i samme skrifttype og skriftstørrelse, hvis de er på samme niveau. 
Du kan fx have en overskrift for hele analysen og en række underoverskrifter. Overskriften for abstract, indholdsfortegnelsen, redegørelsesafsnittet, analysedelen, vurderingen, (perspektiveringen), konklusionen og litteraturlisten skal være ens, fx overskrift 1 i Word. Underoverskrifterne skal også være ens, fx overskrift 2 i Word.

Indsættelse af sidetal kan findes under menuen Indsæt.
Indsættelse af sidehoved kan findes under menuen Indsæt. Skriv dit navn og klasse i sidehovedet.
Sprog og korrekturteknikker
Hvordan skal du formulere dig, og hvor meget skal du forklare? Tænk på din læser som en anden hf-elev, der ikke ved mere om emnet, end du selv gjorde, da du startede på arbejdet.

Det kan være svært at få så meget distance til sin opgave, at man selv kan finde de steder, hvor sætningerne bliver knudrede, eller der er brud på den røde tråd.
Her kan du bruge respons fra en kammerat dels for at få at vide, hvor du har fået formuleret dig rammende og præcist, dels for at finde de steder, der halter.
Du kan også prøve at læse din tekst højt for dig selv eller for en anden. Når du læser højt, sænker du læsetempoet, så du fokuserer mere på detaljer. Og der, hvor du stopper op i sætningen og har problemer med at læse ord, er der sandsynligvis stavefejl eller sætninger, der ikke hænger ordentligt sammen.
Højtlæsning vil fange en del fejl, men det er fornuftigt at sætte tid af til egentlig korrekturlæsning. 
Du kan selvfølgelig bruge stavekontrol i Word, men du kan ikke være sikker på, at stavekontrollen fanger alle stavefejl. Du må supplere den med en korrekturlæsning.

Lav korrekt tegnsætning. Mangelfuld eller fejlagtig tegnsætning fjerner læserens fokus fra indholdet og dets kvaliteter. Brug traditionelt, grammatisk komma med startkomma, medmindre du har bedre styr på et andet kommasystem. Vær under alle omstændigheder konsekvent i brugen af det kommasystem, du har valgt.
Om snyd
Du skal også mindes om, at det er forbudt at snyde! Hvad er så ‘snyderi’? 

· Hvis du ikke selv har skrevet opgaven, er det snyderi. 
· Hvis der er større eller mindre dele af opgaven, som du ikke selv har skrevet, er det snyderi. 
· Hvis du har skrevet en linje/afsnit af fra en bog og ikke har angivet, hvor det er citeret fra, er det snyderi! 
· Hvis du laver en let omskrivning af en tekst (f.eks. ved at udskifte få ord), er det også snyd.
· Det samme gælder hvis du har anvendt eget, tidligere bedømt skriftligt arbejde uden henvisning. 

Du skal altså være meget opmærksom på, at alle citater skal præsenteres som citater.

